Sexwale sê politici moet uit afgelope week leer | Maroela Media
Sexwale sê politici moet uit afgelope week leer
Tokyo Sexwale Foto: Werner Beukes/SAPA
Die miljardêr en voormalige minister, Tokyo Sexwale, het Dinsdag by talle ander politieke hoës aangesluit deur sy mening uit te spreek oor die opspraakwekkende gebeure die afgelope week toe president Jacob Zuma die minister van finansies twee keer in vier dae vervang het.
Sexwale het op BBC se program, Hardtalk, gesê politici moet uit die afgelope week leer om nie met die finansiële markte te speel nie. "Ons is stomgeslaan hier – binne vier dae het jy drie ministers van finansies. Dit is doodgewoon nie aanvaarbaar nie en ek kan sien die president het teruggekrabbel om homself te korrigeer," het Sexwale, wat in 2013 deur Zuma afgedank is nadat hy hom tot die leierskap van die ANC uitgedaag het, gesê.
"Die minister van finansies posisie is 'n baie sensitiewe pos. Ek behoort te weet, aangesien ek in daardie markte sake gedoen het. Dit is nie goed vir ons beeld nie, maar ek hoop dit sal alles agter ons wees wanneer minister Pravin Gordhan – in wie ek baie vertroue het – die leisels oorneem. Ek kan klaar sien die rand het weer verbeter, want ons probeer die fout wat ons verlede week gemaak het, regmaak."
Toe Zeinab Badawi, die aanbieder, hom vra of die tuimeling van die rand ná Nhlanhla Nene se afdanking 'n teken is dat Zuma se mag besig is om deur sy vingers te glip, het Sexwale nie die vraag direk beantwoord nie. "As ek my stuiwer in die armbeurs moet gooi, sal ek sê politici moet weet voordat hulle besluite neem wat die gevolge van daardie besluite gaan wees, veral met betrekking tot die finansiële markte. As jy 'n swak besluit neem en dit slaan die land, val jy van jou stoel af, skuld styg, inflasie styf, ensomeer. Ek hoop ons het nou hieruit geleer," het hy gesê.
Die ANC het Dinsdag tydens 'n mediakonferensie Zuma geloof vir sy "dapperheid" om na voorleggings te luister en sy besluit oor David van Rooyen se aanstelling om te keer. Jessie Duarte, adjunkhoofsekretaris van die ANC, het gesê dit is 'n bewys dat die ANC 'n "luister-organisasie" is, wat nie bang is om 'n besluit om te keer indien dit in die beste belang van die land sal wees nie.
Daggalaboratorium op kleinhoewe gevind
n "Luister-organisasie", wat 'n grap. Hulle luister net wanneer hulle voel, wannner die houe op hulle sitvlakke val. Net soos hulle geluister het en ingegee het met die "studente" protes. Ek is seker die wat revolusie soek het mooi opgelet hoe en wanneer die ANC luister.
Dis altyd makliker om om verskoning te vra, as toestemming.
Luister?…… Hulle ore is bot toe tov Nkandla, Etol, Eskom om net n paar te noem. Die man se posisie was bedreig, dis hoekom hy ingegee het. En nee dit was nie #ZUMAMUSTFALL nie, hy vee sy alie aan media af, dit was mense naby hom wat hom oortuig/konfronteer het dat sy dae getel is.